text: Belle toujours | Filmoteca de Catalunya
  Manoel de Oliveira · 2006 · 68'
  Direcció Manoel de Oliveira
  Interpretació Michel Piccoli, Bulle Ogier, Ricardo Trêpa, Leonor Baldaque, Júlia Buisel, Lawrence Foster.
  Producció Portugal-França
  Durada 68'
  "Belle toujours recupera dos dels personatges estranys de Belle de jour i els torna a la vida trenta-vuit anys més tard, en una situació rara en què el personatge masculí coneix un secret que el personatge femení està ansiós per descobrir. Després de tot aquest temps, es tornen a trobar. Ella intenta tot el possible per evitar-lo, però ell l'assetja; i malgrat que a causa d'això se sent irritada, ell aconsegueix captar la seva atenció mitjançant la promesa de revelar-li un secret que només ell coneix" (Manoel de Oliveira).
  Michel Piccoli reprèn el personatge d'Henri Husson i Bulle Ogier reemplaça Catherine Deneuve en el paper de Séverine.
  "La pel·lícula no és ni la copia ni la seqüela de Belle de jour. És una farsa de fe i de sexe, ja que Oliveira, amb la gran intel·ligència que el caracteritza, es burla de Buñuel mentre li ret homenatge. Bàsicament, Oliveira es pregunta com Don Luis, un gran burgès educat en el catolicisme espanyol més dur, va aconseguir lluitar contra un món terrible sense deixar mai de perpetuar-lo. No oblidem que Buñuel va morir bevent amb un amic sacerdot!" (Michel Piccoli).